stanford-oval/wikipedia huggingface dataset:
קייטנה

משחקי אקרובטיקה בים בקייטנה של קיבוץ יגור, שנות ה-50 של המאה ה-20
קייטנת טבע לתלמידי כיתות ז'-ח' בארצות הברית
קייטנת אמנות
קַיְטָנָה היא מסגרת חינוכית חלופית לגן או לבית הספר לילדים בחופשת הקיץ. הקייטנה כוללת לרוב פעילויות מגוונות, כגון ימי טיולים, סדנאות, פעילות ספורטיבית וביקורים באתרי בילוי ופנאי. קייטנות מסוימות אף מקדישות עצמן לנושאים מסוימים, החל ממדע וכלה בספורט כמו למשל ליגה קאמפ. הקייטנות מנוהלות במסגרת ממלכתית או במסגרת פרטית - על ידי עמותות, אגודות, חברות מסחריות או אף על ידי אנשים פרטיים. שעות הפעילות של הקייטנות דומות ברוב המקרים לשעות הפעילות בגנים ובבתי הספר. ובחלק מהמקרים יתקיימו גם במוסד הלימודים עצמו. קייטנה הכוללת גם לינה ידועה כמחנה קיץ.
קייטנות מזוהות בעיקר עם החופש הגדול. אך בישראל נפוצות קייטנות גם בשבוע החופש שלפני חג הפסח. והן כוללות לרוב בעיקר פעילות חברתית ומחנאית של ספורט וחוויה. לפיכך הן מאופיינות במספר חסרונות, כגון צוות מדריכים צעיר וללא הכשרה פדגוגית (ברוב המקרים המדריכים בקייטנות יהיו תלמידים בתיכון או חיילים משוחררים) ופעילויות כמו שהייה בבריכות שחייה, טיולים וספורט, הטומנות בחובן סיכונים מסוימים.
מקור המילה "קייטנה" במילה הארמית "קַיִט" שמשמעותה "קיץ".
הקייטנה בראייה חינוכית

הרשויות המקומיות ותנועות הנוער בארץ מקיימות קייטנות במהלך החופשות החל מראשית החינוך העברי בארץ ישראל, כהשלמה לחינוך שמתקיים במוסדות החינוך במהלך שנת הלימודים. הדגש בקייטנות הוא על חיי חברה, משחק, בידור, מלאכה יוצרת, תרבות, אמנות וספורט. בקייטנות הילדים מוצאים פורקן לאחר שנת לימודים ארוכה, ומתרעננים לקראת מאמץ מחודש בשנת הלימודים הבאה. בעולם גוברת ההכרה שהקייטנות והמחנות הם כלי חינוכי שעשוי לתרום לעיצוב אישיותם והתנהגותם החברתית של הילדים.
חוק הקייטנות

בשנת 1990 חוקקה הכנסת את חוק הקייטנות (רישוי ופיקוח), התש"ן–1990. החוק קובע כי קייטנה היא עסק שנדרש עבורו רישוי עסקים לפי חוק רישוי עסקים, התשכ"ח–1968, ורישיון זה יינתן לה רק לאחר אישור ממי שהוסמך על ידי שר החינוך. קייטנות העומדות בדרישות מסוימות רשאיות לבקש פטור מרישוי עסקים. החוק והתקנות שהותקנו מכוחו קובעים אמות מידה מקצועיות לפעילויות בקייטנות, בתחומי כוח האדם, החינוך, הביטחון, התברואה והבטיחות.
משרד החינוך, הממונה על ביצוע חוק הקייטנות, קבע בעקבות זאת את תקנות הקייטנות (רישוי ופיקוח), התשנ"ד–1994, בהן נקבעו הוראות לגבי בטיחות, תברואה, ביטחון ופעילות הפדגוגית בקייטנות. זאת בתוספת להוראות שנקבעו כשני עשורים לפני כן בתקנות רישוי עסקים (תנאים תברואיים לקייטנות ומחנות נופש), התשל"ו–1975, והוראות והנחיות משרד הבריאות. ההנחיות מפרטות גם על ההדרכה והפיקוח הפדגוגי, ועל תהליך קבלת האישור לקייטנות.
על פי חוזר מנכ"ל קייטנות , קייטנה מוגדרת כ"”מקום שמתנהלת בו פעילות יום-יומית מאורגנת של נופש וחברה לקבוצה המונה 11 ילדים לפחות, במבני קבע או במבנים קלים שהוקמו למטרה זו לתקופה זמנית או בשטח פתוח, במשך תקופה קצובה ורצופה של מעל ליומיים, בתקופה של חופשת לימודים מבית הספר ומגן הילדים. בקייטנה יהיו ילדים בגיל 3–17 (ועד בכלל). בקייטנה של גן ילדים לא יעלה מספר הילדים על 35, וצוות העובדות בה חייב לכלול מנהלת וסייעת. צהרונים המעבירים את פעילותם משעות אחר הצהריים לבוקר ייחשבו כקייטנה בגן ילדים”.
ראו גם

מחנה קיץ
הערות שוליים

↑  חוק הקייטנות (רישוי ופיקוח), התש"ן–1990
↑  חוז"ר מנכ"ל קייטנות - תהליך רישוי קייטנה
↑  תקנות הקייטנות (רישוי ופיקוח), התשנ"ד–1994
↑  תקנות רישוי עסקים (תנאים תברואיים לקייטנות ומחנות נופש), התשל"ו–1975
↑  חוזר מנכ"ל קייטנות - כללי, הוראות קבע מספר 0185, ז' באייר התשע"ד - מאי 2014
המחזור הראשון של נירעם בקייטנה (1949)
שלי מור קפיטו

שלי מור קפיטו (באנגלית: Shelley Moore Capito; נולדה ב-26 בנובמבר 1953) היא פוליטיקאית אמריקאית חברת המפלגה הרפובליקנית, מכהנת כסנאטורית מטעם מדינת וירג'יניה המערבית מינואר 2015. קפיטו היא האישה הראשונה המייצגת את וירג'יניה המערבית בסנאט.
ביוגרפיה

מור קפיטו נולדה בווירג'יניה המערבית, בתם של שלי ושל ארץ' מור (אנ'). אביה כיהן כמושל מערב וירג'יניה בשנים 1969 עד 1977 ובתקופת כהונה נוספת ב-1985 עד 1989. מור קפיטו בעלת תואר ראשון בזואולוגיה מאוניברסיטת דיוק ותואר שני בחינוך מאוניברסיטת וירג'יניה.
ב-1996 נבחרה לבית המחוקקים של וירג'יניה המערבית. בשנת 2000 התמודדה וניצחה בבחירות לבית הנבחרים של ארצות הברית מטעם המחוז השני של וירג'יניה המערבית. מאז היא נבחרה לשש כהונות נוספות בתפקיד, במערכת הבחירות של 2012 זכתה לרוב של כ-70%.
ב-2014 התמודדה בבחירות לסנאט של ארצות הברית, היא גברה על יריבתה מהמפלגה הדמוקרטית בכל אחד ממחוזות הבחירה וזכתה ברוב של 62.1%. היא הייתה בכך לאישה הראשונה שנבחרה לסנאט מטעם וירג'יניה המערבית ולרפובליקנית הראשונה המייצגת את המדינה בסנאט מאז 1958. היא מכהנת בסנאט בוועדת ההקצבות, בוועדת האנרגיה ומשאבי הטבע בוועדת הסביבה והעבודות הציבוריות, בוועדת המסחר, המדע והתחבורה ובוועדת הכללים והמנהל.
עמדותיה של מור קפיטו הן שמרניות בדרך כלל עם נטייה למרכז. בעת כהונתה בבית הנבחרים, היא עוררה את כעסם של אנשי תנועת מסיבת התה על סירובה לתמוך בקיצוץ של חלק מהתוכניות הפדרליות. היא התנגדה לביטול פסק דין רו נגד וייד, הקובע כי כל חוק האוסר על הפלה מלאכותית סותר את חוקת ארצות הברית, היא תמכה בביצוע ניסויים בתאי גזע של עוברים, אך התנגדה לתמיכה פדרלית בתוכניות בריאות שכללו מימון הפלות ותמכה בהצעה להגבלת אפשרות ההפלה לאחר השבוע ה-20 להריון. היא תמכה בעידוד תעשיית כריית הפחם והתנגדה לרגולציה בתחום איכות הסביבה על פעילותה.
מור קפיטו נשואה ואם לשלושה.
הערות שוליים

↑  Who is Shelley Moore Capito?, וושינגטון פוסט, 4 בנובמבר 2014
| --- | --- |
בקרת זהויות :  GND: 1176984861  ISNI: 0000 0004 4808 6165  LCCN: no2015059218  SNAC: w6cs6jqg  US Congress: C001047  VIAF: 315610496   WorldCat (עם VIAF): 315610496
ישי עוליאל

| --- | --- |
אין תמונה חופשית
 לידה:  5 בינואר 2000 (בן 25) רמלה, ישראל
 מדינה:  ישראל ישראל
 מקום מגורים:  רמלה, ישראל
 גובה:  1.88
 יד חובטת:  שמאל (חבטת גב היד בשתי ידיים)
 פעילות כמקצוען:  2015–הווה (כ־10 שנים)
 סה"כ פרסים שצבר:  67,311 $
 יחידים
 מאזן קריירה:  7–7 
 דירוג שיא:  305 (9.8)
 זכיות בטורנירים:  23 (סבב הפיוצ'ר)
 זוגות
 מאזן קריירה:  0–2 
 זכיות בטורנירים:  1
 שיאי גראנד סלאם
 אליפות אוסטרליה הפתוחה:  מקום שני (בנוער)
 תאריך עדכון 8 בפברואר 2022
 
ישי עוליאל (נולד ב-5 בינואר 2000) הוא טניסאי ישראלי. אלוף ישראל בשנים 2020, 2021, 2023. בשיאו (4 באפריל 2022) דורג במקום 331 בעולם. מדורג כיום, נכון לינואר 2025, במקום ה-531 בעולם על פי דירוג ATP. חבר סגל נבחרת גביע דייוויס של ישראל
ביוגרפיה

עוליאל הוא תושב רמלה. מתאמן כיום אצל דודי סלע. מאמנו הראשון היה ז'אן פוצטר, שליווה אותו מגיל חמש.
זכה ב-2012 בתחרות אוראנג'-בול לנוער בטניס (אנ') היוקרתית עד גיל 12, התחרות העיקרית של טניסאים ילדים ונערים בעולם. ב-2013, הגיע לשלב רבע הגמר וב-2014 זכה בתחרות עד גיל 14, לאחר שגבר בגמר על צ'ן-ג'וי הו הטאיוואני. עוליאל הוא אחד מתשעה טניסאים שזכו בשני התארים, לגיל 12 ולגיל 14.
עוליאל נמנה עד קיץ 2019 עם סגל נבחרת דוד, קבוצת ילדים הממומנים על ידי המיליונר הבריטי-יהודי דייוויד קופר.
ביולי 2015 ניצח בסיבוב הראשון באליפות וימבלדון לנוער בזוגות, יחד עם שותפו וו ייבינג מסין. באותו חודש זכה גם במדליית כסף באליפות אירופה לנוער ליחידים, שנערכה בטביליסי.
ב-5  ביוני 2016 זכה עוליאל בטורניר הזוגות לנוער ברולאן גארוס, עם שותפו הצ'כי פטריק ריקל .
באותה שנה, 2016, באליפות ארצות הברית הפתוחה לנוער הגיע בטורניר הזוגות עד לחצי הגמר.
בינואר 2017 העפיל לגמר טורניר אליפות אוסטרליה הפתוחה לנוער, והפסיד לז'ומבור פירוש מהונגריה בשלוש מערכות. בפברואר 2017 ערך את הופעת הבכורה שלו במדי נבחרת גביע דייוויס של ישראל במשחק מול נבחרת פורטוגל. ביולי 2017 העפיל לסיבוב השני בטורניר היחידים לנוער באליפות וימבלדון.
בדצמבר 2017 זכה בטורניר הבוגרים הראשון בקריירה, בסאג'ור,  כשניצח את טום ז'ומבי הצרפתי בגמר הפיוצ'ר בשתי מערכות. בחודש מאי 2019 זכה בטורניר הרקליון שביוון.
בדצמבר 2018 התגייס לצה"ל במעמד של ספורטאי מצטיין.
ב-5 בספטמבר 2021 העפיל לגמר טורניר ITF בריקאני, צ'כיה. סיים במקום ה-2 לאחר שהפסיד לז'ומבור פירוש ההונגרי.
השתתף ב-26 באוקטובר 2021 בטורניר סנט פטרסבורג מסבב 250 ATP לאחר שקיבל כרטיס חופשי לבית הגמר של התחרות. הפסיד בסיבוב הראשון לג'ון מילמן האוסטרלי.
באוגוסט 2021 זכה בתחרות פיוצ'ר באקו, ברומניה.
ב-6 בנובמבר 2021 זכה בתחרות פיוצ'ר ITF מיתר, לאחר שניצח בגמר את פארקר הבריטי 6:2, 6:4.
גביע דייוויס

במרץ 2022 הוביל עוליאל את נבחרת גביע דייוויס של ישראל לניצחון 1:3 על נבחרת דרום אפריקה והעלה את נבחרת ישראל למשחקי ההעפלה לבית העליון. עוליאל רשם במשחקים מול דרום אפריקה שני ניצחונות במשחקי היחידים לאחר שגבר על לויד האריס 4:6, 3:6 ועל רואן רולפוסה 2:6, 3:6.
בפברואר 2023 היה שותף לניצחון 2:3 על נבחרת לטביה, שבעקבותיו נשארה הנבחרת בבית העליון. בספטמבר 2023 היה שותף לניצחון על נבחרת יפן, כאשר הוא הפסיד משחק יחידים אחר, וניצח את המשחק השני והמכריע במפגש.
תארים > בוגרים

יחידים
זכיות
| 0 | 1 | 2 | 3 |
| --- | --- | --- | --- |
| טורניר | שנה | יריב | תוצאת המשחק |
| Israel F18 Futures | 2017 | צרפתטום ז'ומבי | 6-7, 2-6 |
תארים > נוער

יחידים
סגנות
| 0 | 1 | 2 | 3 |
| --- | --- | --- | --- |
| טורניר | שנה | יריב | תוצאת המשחק |
| אוסטרליהאליפות אוסטרליה הפתוחה לנוער | 2017 | הונגריהזומבור פירוס | 6-4,4-6,3-6 |
זוגות
זכיות
| 0 | 1 | 2 | 3 | 4 |
| --- | --- | --- | --- | --- |
| טורניר | שנה | שותף | יריבים | תוצאת המשחק |
| צרפתאליפות צרפת הפתוחה לנוער | 2016 | צ'כיהפטריק ריקל | דרום קוריאהצ'ונג יון-סונג ברזילאורלנדו לוז | 6-3,6-4 |
הערות שוליים

↑  שי אלון, ‏הילד ענק: עוליאל אלוף העולם בטניס עד גיל 14, באתר ONE‏, 23 בדצמבר 2014
↑  שי אלון, ‏הילד ענק: עוליאל אלוף העולם בטניס עד גיל 14, באתר ONE‏, 23 בדצמבר 2014
↑  Home - The David Squad, The David Squad (באנגלית)
↑  המשחקים האירופיים לנוער: מדליות כסף לישי עוליאל ורז הרשקו, באתר וואלה, 1 באוגוסט 2015
↑  יניב טוכמן‏, ישי עוליאל זכה בטורניר הזוגות לנוער ברולאן גארוס: "אושר עילאי", באתר וואלה, 5 ביוני 2016
↑  אורן אהרוני, ווימבלדון: ישי עוליאל הודח מטורניר הנוער, באתר ynet, 12 ביולי 2017
↑  Israeli tennis prodigy Oliel continues climb toward greatness, The Jerusalem Post | JPost.com (באנגלית אמריקאית)
↑  אלוף: ישי עוליאל זכה בתחרות פיוצ'ר ברומניה, באתר ynet, 22 באוגוסט 2021
↑  ynet ספורט, אל אל עוליאל: ישראל גברה 1:3 על דרום אפריקה, באתר ynet
↑  מערכת אתר ערוץ הספורט, עוליאל ניצח, ישראל עלתה לפלייאוף הדייויס, באתר ערוץ הספורט, ‏17 בספטמבר 2023
↑  תואר ראשון בקריירת הבוגרים: ישי עוליאל זכה בטורניר סג'ור, באתר וואלה, 16 בדצמבר 2017
אקווריום: הופעות במפעל הפיס

לוגו הפרויקט.
אקווריום: הופעות במפעל הפיס הוא פרויקט מוזיקלי של מפעל הפיס, בו מתארחים מוזיקאים ישראלים ידועי-שם, לצד כאלו בתחילת דרכם, ושרים כמה מלהיטיהם. לבסוף ההופעה יוצאת לשירותי הסטרימינג כמיני-אלבום ומפורסמת ביוטיוב. על פי מפעל הפיס, הפרויקט נולד מתוך חזון של הארגון לתמוך באמנים וביצירותיהם, ולהנגישם לקהלים רבים.
"אקווריום" מנוהל אמנותית על ידי גלעד כהנא. יובל שפריר אחראי על תהליך המיקסינג והמאסטרינג. המופעים הם קצרים, ומתקיימים בחלל קבוע. משך כל מופע הוא כעשרים דקות (שלושה או ארבעה שירים בכל פעם).
בשנה השנייה לפעילות הפרויקט, החליט מפעל הפיס להרחיב את פעילותו בקידום מוזיקאים ומוזיקאיות בתחילת דרכם באמצעות יצירת מסלול נוסף "הקול החדש". העומדים בתנאים של הארגון ייכללו במאגר האמנים למסלול '"הקול החדש". האמנים שיבחרו מתוך המאגר, יוזמנו ליום הקלטה וצילום של שיר אחד פרי עטם, שיעלה לערוץ היוטיוב של אקווריום ויקודם בדיגיטל וברשתות חברתיות כסינגל מסחרי.
שפת תכנות

המונח שפת תכנות אוגד בתוכו מספר שפות מחשב שהן תמיד לוגיות, ומשמשות לבניית תוכנה. זאת להבדיל מסידור או עיצוב תוכנה – מה שנעשה עם שפות מחשב אחרות שאינן מוגדרות באופן מסורתי, כ"שפות תכנות", ואלה יהיו למשל שפות תגיות או שפות עיצוב.
בניסוח אחר, שפת תכנות היא אוסף של חוקים תחביריים (Syntax) וסמנטיים (Semantic) המגדירים שפה פורמלית. תוכנית הנכתבת בשפת תכנות מגדירה ביצוע תהליך אלגוריתמי. שפת התכנות קובעת את הכלים העומדים לרשות מחבר התוכנית כדי לבצע הגדרות כאלו.
נהוג (וכחלק ממחווה) שהדבר הראשון שלומדים לתכנת, כאשר לומדים שפת תיכנות חדשה, היא תוכנית שתדפיס כפלט על המסך את המסר "hello world".
מעבר משפת תכנות לביצוע בתוכנית

שפת התכנות עצמה אינה מובנת ישירות על ידי המעבד, ולכן יש צורך בתיווך בין התוכנית הכתובה בשפת תכנות ובין המעבד, על מנת שיהיה ניתן להפעיל את התוכנה. מטרה זו ניתן להשיג באחת משלוש דרכים:
שימוש במהדרים (Compilers) שמקבלים את קוד המקור של התוכנה שכתוב בשפת התכנות ומתרגמים אותו אל קובץ שפת מכונה, שמוכן לביצוע על ידי המעבד. שפה כזו קרויה גם שפה סטטית. בשיטה זו מתקבלים על פי רוב הביצועים הטובים ביותר, אך על פי רוב קשה לנייד תוכניות הכתובות בשפות אלו בין מערכות שונות, ותהליך הפיתוח הוא הפחות ידידותי. דוגמאות לשפות בקטגוריה זו הן: פסקל, C,‏ ++C וגם שפות הוותיקות כגון Cobol, ו-PL/I.
שימוש במפרשים (Interpreters), הקוראים את התוכנית בשפת תכנות, ומפרשים ומבצעים באופן מיידי את הכתוב בה שורה אחר שורה. שפה מסוג זה קרויה גם שפת תסריט (Scripting Programming Language). או שפה דינמית. שיטה זו ידידותית לפיתוח ונוחה יותר לביצוע שינויים וקלה יותר לניוד בין מערכות, אך מביאה על פי רוב לביצועים נחותים באופן משמעותי מהידור, כיוון שלפני ביצוע כל פעולה קיימת פעולת תרגום. דוגמאות לשפות בקטגוריה הזו הן: בייסיק, PHP, פייתון, Perl,‏ Ruby‏, VBScript, ‏C Shell, ‏JavaScript.
עבודה בשיטת שפת ביניים, כלומר הידור אל שפת ביניים (דמוית שפת מכונה), ובזמן ריצה הידור (או פירוש) לשפת מכונה באמצעות "מכונה וירטואלית". שיטה זאת מאפשרת מזעור של התלות בסביבת ההפעלה של התוכנית, וכן מיטוב אלגוריתמים תוך כדי ריצה. הביצועים של שיטה זו זאת טובים מאלה של שפות מפורשות, אך ירודות לעומת שפות מקומפלות כמו C++, בשל השימוש בקוד מנוהל ומכונה וירטואלית. בשיטה זו משתמשות שפת Java שמהודרת ל-bytecode ומפורשת על ידי JVM, וכל שפות סביבת NET. (ביניהן #C), שמהודרות לשפת הביניים CIL.
יש שפות שלהן ניב שנועד למהדר וניב שנועד למפרש. כמו כן, ישנן שפות סינתטיות, שהפיתוח בהן נעשה במוד של פירוש, ולאחר סיום הפיתוח הן עוברות הידור לשפת מכונה.
ריבוי שפות התכנות

במהלך השנים פותחו מאות שפות תכנות, שלכל אחת מהן יתרונות וחסרונות משלה, וכל אחת מהן מתאימה באופן מיטבי למשימות מסוימות. יש שפות קלות ללימוד, שנועדו לחובבים או למתחילים, ויש שפות מורכבות שנועדו למומחים. יש שמתאימות במיוחד לתוכניות מדעיות, ואחרות טובות יותר לפיתוח מערכות מידע. יש שנועדו ליצירת ממשקי משתמשים ויש שנועדו לכתוב אלגוריתם מופשט. יש שנועדו למחשב האישי ויש שנועדו במיוחד להרצה על שרתי אינטרנט. יש שנועדו למשימות בתחום מצומצם, ויש שנועדו לתת מענה לטווח רחב של משימות. לפיכך, קודם לתחילת כתיבתה של תוכנית חדשה, יש לבחור את שפת התכנות שבאמצעותה תיכתב התוכנית.
אחד היעדים של מעצביה של שפת תכנות חדשה, הוא שלא להיות תלויים במכונה מסוימת או במערכת הפעלה מסוימת, כך שניתן יהיה להעביר בקלות את התוכנית לכל סביבה רצויה. יעד זה נמצא בסתירה ליעד של יצרני מחשבים ומערכות הפעלה קנייניות, שלהם עניין לקשור את הלקוח דווקא למוצר שלהם. כתוצאה מכך נוצרות לשפת תכנות פופולרית גרסאות שונות. ניסיון לעצור את ההתפצלות הזו נעשה על ידי גופי תקינה, כגון ANSI או ISO, המגדירים גרסה תקנית של השפה.
הבחירה באיזו שפה להשתמש תלויה בטבע המשימה שיש לבצע, כישורי המתכנתים, הכלים המצויים, המערכת לה מיועדת התוכנה ולעיתים אף דרישות מצדו של הלקוח (צבא ארצות הברית, למשל, דרש לעיתים קרובות שהתוכניות שביקש יתוכנתו בשפת עדה). התפיסה המקובלת גורסת כי ככל ששפת תכנות קרובה יותר לשפת המכונה, כך היא קרובה יותר למערכת המסוימת עליה עובדים, יודעת לנצל יותר טוב את יתרונותיה והמבנה הייחודי שלה, וכן המתכנת יכול לשלוט בדיוק יתר על התהליכים ולהתאים אותם לצרכיו האישיים ולכן השימוש בשפה שכזו יניב מהירות רבה יותר. מסיבה זו, משתמשים לעיתים קרובות בשפת סף וב-C לתוכניות שבהן זמן הוא גורם מכריע, למשל מערכות הפעלה, מערכות זמן אמת, או שיש בהן צורך בנגיעה בפרטי מערכת מסוימים מאוד, למשל מערכות משובצות מחשב.
אך אליה וקוץ בה, התאמת התוכנית למערכת מסוימת תוך ניצול תכונותיה המסוימות והייחודיות משמעה שלא ניתן אחר-כך, או לפחות קשה, להעביר את התוכנית למערכת אחרת. בנוסף, בשל הסירבול ואי-הקריאות של שפות אלו, תחזוקת הקוד ושינויו בזמן מאוחר יותר הן מטלות מסובכות והסיכוי שתיווצר שגיאה גדול. לכן, לתכנות מערכות גדולות נוטים להשתמש בשפות עיליות כמו C++, Java, או #C. התכנות בשפות אלה עלול ליצור תוכניות איטיות יותר, אך הוא בטוח יותר, ברור יותר, אמין יותר וקל בהרבה לשינוי בזמן מאוחר יותר.
גרסאות, ניבים ותקן

שפת תכנות איננה סטטית – מתקיימת בה התפתחות בהתאם לחידושים במדעי המחשב ולצורכי המשתמשים. התפתחות זו מתבטאת ביצירת גרסה חדשה לשפת התכנות. בעת יצירת גרסה חדשה נשמרת בדרך כלל תאימות לאחור, כלומר תוכניות שהיו תקינות בגרסה הקודמת ממשיכות להיות תקינות גם בגרסה החדשה, אך לעיתים העברתה של תוכנית לגרסה החדשה מחייבת עריכת התאמות בה.
גם לגרסה מסוימת של שפת תכנות ייתכנו ניבים אחדים, כלומר וריאציות שונות של שפה זו אצל יצרני מהדרים שונים. לעיתים מתקיימים ניבים אחדים לשפה מסוימת אצל אותו יצרן (למשל במערכות הפעלה שונות שלו). ניבים יוצרים קושי מבחינת ניידות התוכנה – תוכנה שנכתבה בניב מסוים אינה עוברת הידור במחשב המשתמש בניב אחר. להתמודדות עם בעיה זו נהוג לקבוע תקן לשפה. גם כאשר התקן אינו מחייב, כתיבת תוכנית תוך היצמדות לתקן זה מבטיחה את ניידותה בין כל המהדרים התומכים בתקן.
דוגמה לתוכנית

התוכנית המופיעה להלן כתובה בשפת פייתון, והיא בודקת האם מספר שהועבר אליה הוא מספר ראשוני. התוכנית כוללת פונקציה שמקבלת כפרמטר מספר שלם ומחזירה את המחלק הגבוה ביותר שלו. גוף התוכנית מקבל קלט מהמשתמש ובודק האם המחלק הגבוה ביותר שלו הוא אחד. אם כן, זהו מספר ראשוני. אם לא, המספר איננו ראשוני. הטקסט האפור הוא הערות עבור הקורא, ואיננו חלק מהתוכנית.
from math import sqrt #מייבאים" פונקציה שתחשב שורש ריבועי של מספר"

def getHigherDivisor(num): # נגדיר פונקציה שמוצאת את המספר השלם הגדול ביותר המחלק ללא שארית
 for d in range(round(sqrt(num)),0,-1): # עבור כל המספרים מהשורש עד 1, נבדוק את השארית בחלוקה
 if num % d == 0: # אם השארית (%) היא 0, סימן שמצאנו את המחלק הגבוה ביותר
 return d # אנו "מחזירים" את המחלק אל התוכנית הראשית

':זהו גוף התוכנית'
num = int(input("Enter positive integer:")) # פקודה זו מקבלת את הקלט מהמשתמש אל תוך משתנה
if num < 1: # בדיקת שגיאות: הקלט חייב להיות מספר הגדול מאפס
 print("The number should be positive")

higherDivisor = getHigherDivisor(num) # בדוק מהו המחלק הגבוה ביותר של המספר שהתקבל כקלט
if higherDivisor == 1: # אם המחלק הגבוה ביותר הוא 1, המספר ראשוני
 print(num, " is a prime number.")
else: # אחרת, המספר איננו ראשוני
 print(num, " is not a prime number.")
 print(num, "=", higherDivisor, "x", num/higherDivisor)
התפתחותן של שפות התכנות > שפת תכנות אזוטרית

שפת תכנות אזוטרית (אנ') (Esoteric programming language, לפעמים מקוצר ל-esolang) היא שפת תכנות שנועדה לבחון את גבולות עיצוב שפת תכנות המחשב, כהוכחה לתפיסה, כאומנות תוכנה, כממשק פריצה לשפה אחרת (במיוחד שפות תכנות פונקציונליות או שפות תכנות פרוצדורליות), או כבדיחה. השימוש בשפות ה-esolang נבדל משפות תכנות בהן מפתחים משתמשים לכתיבת תוכנה. אלו שפות תיכנות לכל דבר, עם כללים, דקדוק, ולעיתים תווים ומילים שמורות, אך כיוון שהתחביר הוא לרוב מינימילי, התכנות בהן לעיתים מאוד ארוך ו/או מסובך. השפה האיזוטרית הראשונה היא INTERCAL שנוצרה בשנת 1972, ומאז שפות אלו מתפתחות במקביל להתפתחות השפות המקובלות, אך נעשות יותר ויותר לא קונבנציונליות.
רשימה קצרה לשפות אלו:
BrainF**k
WhiteSpace
chef
Shakespeare
Ook
LOLCODE
logo
מבנה של שפת תכנות קלאסית

רוב שפות יבנו בצורה של שפת תכנות דינמית וניתוח תוכנה דינמי והתכנות יורכבו מהמרכיבים הבאים:
הצהרות
הכרזות
טיפוסים
קבועים
משתנים
מילים שמורות
אופרטורים
מבני בקרה
שגרות
פונקציות
שפות תכנות חזותיות

המעבר לממשק משתמש גרפי, ובפרט הפיכתה של מערכת ההפעלה Windows לדומיננטית, יצר מגמה הולכת ומתפשטת להעניק לשפות התכנות ייצוג חזותי, שהחלה בסביבות פיתוח דוגמת ויז'ואל סטודיו, Asymetrix ToolBook, פאואר בילדר, אובג'קט ויז'ין (ObjectVision) ודלפי, ומחוללי יישומים כדוגמת Oracle JDeveloper ו-אקסס. התכנות החזותי מקצר את תהליך הפיתוח, מקל על תחזוקת התוכנה, ופותח את עולם התכנות לשכבה נוספת של אוכלוסייה, שהייתה מתקשה לפתח בשפות כדוגמת שפת C.
בתכנות תווי רגיל יש לכתוב את הוראות התכנות באופן מילולי, לרוב בשפה דמוית אנגלית, שורה לאחר שורה, ואת התוצאה ניתן לראות בזמן ריצה רק לאחר הידור התוכנית. בתכנות חזותי, הקוד התכנותי מיוצג באמצעות ציור של סמלים גרפיים שונים על טפסים, ומחולל אותו, ולכן הוא יותר אינטואיטיבי ופשוט. כך למשל ב־VB ושפות דומות נוספות מודולי תוכנה הקרויים פקדים, והם למעשה מחלקות תכנותיות, מיוצגים באמצעות צלמיות. ציורם על גבי משטח הטופס באמצעות עכבר, מקביל לפעולת הכרזה של משתנה, ומאפשר להשתמש בשיטות, במאפיינים ובאירועים הקיימים בקטעי תוכנה אלו. באמצעות פעולות העכבר ניתן אף ליצור שגרות לוכדי אירועים שמתייחסים לפקדים אלו. התכונות והאירועים של הפקד מתקבלים בגיליון טבלאי שמאפשר לסקור אותם ולשנותם, חלק מהתכונות כמו צבעים, גופנים, תמונות, וצורת סמן עכבר ניתן לשנות מתוך תיבות דיאלוג, שלעיתים יש בהן המחשה של מראה התכונות כפי שיראו בזמן ריצה.
ניתן למקם פקדים בטופס באמצעות גרירת עכבר. לעיתים ניתן ליצור הקשר פונקציונלי תכנותי בין שני פקדים, באמצעות גרירת ייצוג גרפי של פקד והשלכתו על פקד שני. צורת התכנות הזו מאפשרת התמצאות טובה בתוכנה, מפני שניתן לסקור במהירות את רכיבי התוכנה. ניתן לנווט בקלות מפקד אל הסקריפט התכנותי שלו. כמו כן, ניתן לראות פריסה של תכונותיהם והאופציות הקיימות בכל תכונה ואף כל הפונקציות השייכות להם, כל זאת בזמן התכנות עצמו, בניגוד לתכנות רגיל שבו צריך להדר את התוכנית כדי לראות את התוצאה הסופית.
בשפות התכנות החזותיות, ציור הפקדים על הטופס, הגדרת מאפיינים ודרך פעילות של הפקדים באמצעות בחירת ערכים מתיבות משולבות, יוצר את הקוד המתאים לטיפול בממשק המשתמש ובפונקציונליות כללית של התוכנה. בשפות אלו גם העורכים הטקסטואליים עצמם תומכים בייצוג החזותי הזה, ונותנים רשימה של ערכים אפשריים תלויי הקשר בזמן כתיבת הקוד, שמקלים על איות הנכון ללא שגיאות ועל בחירה מדויקת של הפונקציה הרצויה. הסביבה גם נותנת רשימות נפתחות של פונקציות ואירועים שקיימים במסגרת העבודה הנוכחית ואף תצוגות נוספות כמו תצוגת עץ היררכית שמקלה על הניווט בפונקציות שבתוכנה. עם זאת בדרך כלל בשפות אלו הדרך הישנה לא התבטלה, וניתן גם ליצור את הקוד בכתיבה טקסטואלית.
המשך המגמה הזו הוא ביצירת אשפים שבהם בוחרים ומגדירים תכונות רצויות לרכיב כלשהו בתוכנה. לאחר סיום הגדרת התכונות, האשפים יוצרים את הטפסים, יחד עם הפקדים והקוד הדרוש. אשפים אלו מקלים ומזרזים היבטים מסוימים של תכנות, אך אינם משנים משמעותית את אופי תהליך התכנות.
היבטים של מגמה זו השפיעו גם על השפות הטקסטואליות #C ו־Java, באמצעות עורכי טפסים ואשפים ליצירת קוד. ברוב מסדי הנתונים נכנסו דפוסים שונים לעיצוב חזותי ועבודה עם מסד הנתונים. אחד המפורסמים שבהם הוא QBE – שהיא שיטה לתכנון ויצירת שאילתות SQL באמצעות עבודה על הייצוג הגרפי שלהן באמצעות העכבר. ישנם כלים מיוחדים שמאפשרים לשרטט סכמה חזותית של ארכיטקטורת מסד הנתונים (ERD) שמומר לקוד ליצירת מסד נתונים.
ראו גם

שפת תכנות Low-level
שפת תכנות עילית
מונחים בתוכנה
תכנות מחשבים
תכנות חזותי
הערות שוליים

↑  Go To Statement Considered Harmful
↑  אנדרס הילסברג היה מעורב גם בפיתוח השפות טורבו פסקל, GodeGear Delphi ו
Visual ‎J++‎
| תחומים במדעי המחשב |
| --- | --- | --- |
| יסודות מתמטים | לוגיקה מתמטית • תורת הקבוצות • תורת המספרים • תורת הגרפים  • תורת הטיפוסים •  תורת הקטגוריות  • אנליזה נומרית • תורת האינפורמציה |  |
| תורת החישוביות | תורת האוטומטים • תורת הרקורסיה • תורת הסיבוכיות • מחשוב קוונטי |  |
| אלגוריתמים ומבנה נתונים | אנליזה של אלגוריתמים • גאומטריה חישובית |  |
| שפות תכנות ומהדרים | מפרש • פרדיגמת תכנות (תכנות פרוצדורלי • תכנות מונחה עצמים • תכנות פונקציונלי • תכנות לוגי) |  |
| חישוב מבוזר ועיבוד מקבילי | עיבוד מקבילי • מחשוב סריגי • בקרת מקביליות |  |
| הנדסת תוכנה | ניתוח מערכות מידע • עיצוב תוכנה • תכנות מחשבים • שיטות פורמליות • בדיקות תוכנה • מתודולוגיית פיתוח תוכנה |  |
| תקשורת | ניתוב • טופולוגיית רשת • קריפטוגרפיה |  |
| מסד נתונים | מסד נתונים יחסי • SQL • תנועה • אינדקסים • כריית מידע • CAP theorem |  |
| בינה מלאכותית | חשיבה אוטומטית • בלשנות חישובית • ראייה ממוחשבת • עיבוד שפה טבעית • בינה חישובית • מערכת מומחה • למידה חישובית • רובוטיקה |  |
| גרפיקה | הדמיה ממוחשבת • הנפשה ממוחשבת • עיבוד תמונה |  |
| שפות פורמליות | שפה רגולרית • שפה חסרת הקשר • שפה תלוית הקשר • ההיררכיה של חומסקי |  |
| שימושים במדע | ביואינפורמטיקה • מדעים קוגניטיביים • כימיה חישובית • פיזיקה חישובית • אנליזה נומרית |  |
| --- | --- |
בקרת זהויות :  BnF: cb13318353n (data)  GND: 4047409-4  LCCN: sh85107313  NDL: 00569224  NKC: ph115890 
ספרי לימוד לשפות תכנות אחדות
התפתחות שפות תכנות. במלבן מעוגל מופיעות שפות מונחות עצמים
רפי בן שטרית

רפאל (רפי) בן שטרית (נולד ב-2 בינואר 1966) הוא פוליטיקאי ישראלי. כיהן כראש עיריית בית שאן בשנים 2013–2018.
ביוגרפיה

בן שטרית נולד בבית שאן, למד בבית ספר תחכמוני ובתיכון אורט דתי בעיר. ב-1984 התגייס לצה"ל ושירת כקצין קשר באגף המודיעין. הוא רב-סרן במילואים.
לאחר שחרורו למד חינוך והוראה במכללת אורנים אך לא סיים את התואר. הוא עבד כרכז הדרכה ונוער עירוני במתנ"ס בבית שאן, מדריך בכפר הנוער של "אמונה" בעפולה וכמנהל המדרשה להעמקת הזהות היהודית בכפר הנוער הדתי. ב-1999 מונה לרכז מחוז הצפון של תנועת בני עקיבא. ב-2009 מונה למנהל הפנימייה של כפר הנוער "נווה עמיאל" בשדה יעקב.
ביוגרפיה > פעילות פוליטית

בתחום הפוליטי היה חבר במפלגת הליכוד, שימש יו"ר הנהלת סניף הליכוד בבית שאן וחבר מרכז הליכוד. ב-2003 נבחר למועצת העיר בית שאן, כיהן כממלא מקום וסגן ראש העיר ופוטר על ידי ראש העיר.
ב-2008 הקים את תנועת "בית שאן החדשה" והתמודד במסגרתה בבחירות המוניציפליות לראשות העיר ולמועצה. התנועה זכתה לשני מושבים במועצה ובן שטרית כיהן כיו"ר האופוזיציה במועצת העיר. באוקטובר 2013 ניצח בבחירות את ראש העיר המכהן ז'קי לוי ברוב של 50.5%.
ב-21 בנובמבר 2017 הודיע על פרישה מהליכוד ומעבר לכולנו בראשות משה כחלון עקב אכזבתו מיחס שרי הליכוד. בבחירות 2018 הפסיד לז'קי לוי, שהתמודד שוב מטעם הליכוד וקיבל 63.26% מהקולות. רשימתו של בן שטרית קיבלה 2 מנדטים בבחירות אלו.
לאחר מכן הצטרף למפלגת תקווה חדשה – אחדות לישראל של גדעון סער. בבחירות 2023 התמודד לראשות העירייה אך בהמשך פרש וחבר ליריבו ז'קי לוי לריצה משותפת.
בן שטרית היה מיוזמי הקמת ועדת החקירה האזרחית לאסון ה-7.10 וחבר בוועדה, וקרא להקמת ועדת חקירה ממלכתית לאירועי טבח שבעה באוקטובר.